Nicolae Ciucă, vizită la o biserică românească din Paris: "Un loc cu o energie aparte"
- Bianca Ion
- 17 martie 2024, 19:40
Duminică, liderul PNL, Nicolae Ciucă, a luat parte la ceremonia religioasă desfășurată la Catedrala "Sfinţii Arhangheli Mihail, Gavriil şi Rafail" din Paris, unde a avut o întâlnire cu comunitatea românească.
Nicolae Ciucă, vizită la o biserică românească din Paris
Pentru a marca această vizită, Nicolae Ciucă a transmis un mesaj românilor și pe rețelele de socializare:
"Biserica nu este doar locul sfintei rugăciuni, ci și acela care reunește comunități legate de credință și valori comune. Tot așa, în Paris, la Catedrala "Sfinții Arhangheli Mihail, Gavriil și Rafail", comunitatea românească se adună săptămână de săptămână. Este un lăcaș foarte vechi, construit între 1475-1485 și cumpărat de statul român în 1882, pentru a găzdui Catedrala Mitropolitană a Europei Occidentale", a scris liderul PNL pe Facebook.
"Este o zi atât deosebită pentru credincioși"
"M-am bucurat să fiu și eu astăzi printre românii stabiliți în capitala Franței și în împrejurimi, cu atât mai mult cu cât este o zi atât deosebită pentru credincioși: Lăsata secului, cum o numim popular. Un loc cu o energie aparte, în care își găseau liniștea - și, poate, inspirația - personalități definitorii ale culturii noastre din exil, precum Emil Cioran, Mircea Eliade, Eugen Ionescu, Virgil Gheorghiu, Constantin Brâncuși, Anna de Noailles ori Sergiu Celibidache.
Apreciez și îi sunt recunoscător Înaltpreasfințitului părinte Iosif, arhiepiscopul ortodox român al Europei Occidentale, pentru tot ce face aici pentru comunitatea noastră. La slujba pe care a oficiat-o au participat peste 400 de români, nu doar din țară, dar și din Republica Moldova și Ucraina.
Biserica românească din diaspora menține aici identitatea creștină și națională și trebuie să primească în continuare sprijinul țării-mamă. L-am asigurat pe Înalt Preasfinția Sa - dar și pe toți românii prezenți aici - că promovarea și protejarea valorilor și tradițiilor românești, în țară sau peste hotare, rămâne o prioritate pentru noi", a conchis Nicolae Ciucă.
Nicolae Ciucă, vizită oficială la Paris
Președintele PNL, Nicolae Ciucă, alături de prim-vicepreședintele Rareș Bogdan, sunt în prezent într-o vizită oficială la Paris. În această ocazie, membrii partidului se întâlnesc cu reprezentanții comunității de români din Franța. Zilele anterioare, aceștia au fost în Spania, unde au avut discuții cu românii care lucrează în această țară.
Președintele PNL a transmis românilor din diaspora sprijinul necondiționat în găsirea soluțiilor pentru problemele cu care se confruntă în țările de adopție. În Spania, de exemplu, se află în stadii avansate procesul de rezolvare a problemei dublei cetățenii, inițiat de Nicolae Ciucă în timpul mandatului său ca prim-ministru.